Sports Minister in lehkhabu tlangzarh,"905/2024-2025 Aizawl, the 21st of June, 2024: Vawiin chawhnu khan Sports Minister Pu Lalnghinglova Hmar chuan Pu Hmangaihhlima lehkhabu ziah “Thlantui far (Infiamna thu ngaihnawm)” chu MZP Conference Hall, Treasury Square-ah a tlangzarh. Lehkhabu tlangzarh puala inkhawm tâwiah Sports Minister Pu Lalnghinglova Hmar chuan thu sawiin, khawvelin mifing a tih te chu lehkhabu chhiar tam leh chhiar zau an nih thu a sawi a. Computer, internet leh smartphone lar hnuah lehkhabu leh ziakmite hlutna tlahniam hman viau mah se, thangthar zingah lehkha chhiar taima an tam zel avangin hma a sawn chho leh mek a ni, a ti. Mizote chu eizawnna, zirna leh hnathawh kawngah hmasawn tur chuan thlantui far khawpa thawk turin kan inbuatsaih a ngaih thu a sawi bawk. Pu Hmangaihhlima (Hmaa Hauzel) hi Aizawl Post chanchinbu-a infiamna column ziaktu a ni a. A lehkhabu ziah, phek 224 a chhahah hian thuziak tawi 35 awmin, sports discipline hrang hranga infiammi langsarte thawhrimna chungchang ziah a ni. A man hi Rs. 299 a ni. Attachment Loading attachment...",Dated: 21 st Jun 24 6:37 PM,https://dipr.mizoram.gov.in/post/sports-minister-in-lehkhabu-tlangzarh